# !!!ПРОЕКТ

# ДОГОВОР

Днес,……………….. г., в град Русе, на основание чл. 101е от Закона за обществените поръчки /ЗОП/, във връзка с възлагане на обществена поръчка по реда на Глава осем „А“ от ЗОП с предмет: **Избор на предприятие за предоставяне на фиксирана гласова телефонна услуга за нуждите на Община Русе и на всички второстепенни разпоредители на бюджетна издръжка, които не са самостоятелни юридически лица и самостоятелни възложители по ЗОП"** се сключи настоящият договор между:

1. **ОБЩИНА РУСЕ,** представлявана от **Кмета ПЛАМЕН ПАСЕВ СТОИЛОВ,** с адрес: гр. Русе, пл. „Свобода”, 6, ЕИК по Булстат: 000530632, наричана по-долу ВЪЗЛОЖИТЕЛ, от една страна

И

2......................................................................................................, представлявано от: ............................................................................., с адрес на управление:.............................. .................................................................................................. ЕИК ..........................................,

наричано по-долу **ИЗПЪЛНИТЕЛ**, от друга страна,

Страните се споразумяха следното:

**І. ПРЕДМЕТ НА ДОГОВОРА**

**Чл. 1.** **(1)** **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** приема срещу възнаграждение да предоставя фиксирани телефонни услуги за нуждите на **ВЪЗЛОЖИТЕЛЯ** и второстепенни разпоредители на бюджетна издръжка, които не са самостоятелни юридически лица и самостоятелни възложители по ЗОП", съгласно Приложение № 1 – „Списък с адресите и ползваните услуги“.

**(2)** Обхватът на поръчката по ал. 1 включва:

**1.** Осигуряване на фиксирана телефонна услуга съобразно Приложение № 3 „Предложение за изпълнение на поръчката“, неразделна част от настоящия договор;

**2.** Възможност за ползване на останалите услуги, предлагани от участника при преференциални условия по отношение на **ВЪЗЛОЖИТЕЛЯ**.

**(3) ИЗПЪЛНИТЕЛЯТ** извършва услугата в съответствие с клаузите на настоящия договор, техническата спецификация, неговото предложение за изпълнение на поръчката и ценово предложение, представляващи неразделни части от този договор.

**ІІ. СРОК НА ИЗПЪЛНЕНИЕ НА ДОГОВОРА**

**Чл. 2.** Настоящият договор е със срок на изпълнение 1 година и влиза в сила от датата на подписването му.

**Чл. 3.** В срок до 30 дни от влизането в сила на настоящия договор,  
**ИЗПЪЛНИТЕЛЯТ** се задължава да пренесе ползваните номера, в случай на необходимост от пренасяне, в своята мрежа и да започне предоставянето на услугите, предмет на договора  в пълен обем.

**ІІІ. МЯСТО НА ИЗПЪЛНЕНИЕ НА ДОГОВОРА**

**Чл. 4.** Мястото на предоставяне на услугите, предмет на договора са телефонните постове в сградите на **ВЪЗЛОЖИТЕЛЯ**, посочени в Приложение № 1 – „Списък с адресите и ползваните услуги“.

**ІV. КАЧЕСТВО**

**Чл. 5.** Услугите, предоставяни от **ИЗПЪЛНИТЕЛЯ**, трябва да отговарят на изискванията за качество, заложени в разрешенията за ползване на индивидуално определен ограничен ресурс за осъществяване на електронни съобщителни услуги чрез обществена фиксирана електронна съобщителна мрежа и предоставяне на фиксирана гласова телефонна услуга и офертата на **ИЗПЪЛНИТЕЛЯ**.

**V. ЦЕНА И НАЧИН НА ПЛАЩАНЕ**

**Чл. 6. (1) ВЪЗЛОЖИТЕЛЯТ** се задължава да заплаща на **ИЗПЪЛНИТЕЛЯ** по цени, съгласно Приложение № 4 – „Ценово предложение“, неразделна част от настоящия договор.

**(2)** В цената са включени всички разходи на **ИЗПЪЛНИТЕЛЯ** по изпълнението на поръчката.

**(3)** Договорените цени са окончателни и не подлежат на актуализация за срока на настоящия договор освен по взаимно съгласие в полза на **ВЪЗЛОЖИТЕЛЯ.**

**Чл. 7. (1)** Плащането се извършва по банков път, ежемесечно, в български лева, в срок до 20 (двадесет) календарни дни от датата на представяне на фактура и детайлизирана сметка за ползваните услуги на ВЪЗЛОЖИТЕЛЯ или негов второстепенен разпоредител, който не е самостоятелно юридическо лице, не е самостоятелен възложител по ЗОП и е ползвател на услугата.

**(2)** Детайлизираната сметка към фактурата по ал. 1 трябва да съдържа следната информация:

1. Всички видове ползвани услуги през разплащателния период;

2. Брой на ползваните услуги;

3. Обща стойност на всеки вид ползвани услуги;

4. Общ размер на сметката;

5. Размер на данъчните начисления върху сметката, изразен както в проценти, така и в абсолютни стойности;

6. Размер на договорените отчисления;

7. Общ размер на дължимата сума без ДДС и с ДДС.

(3) Банковата сметка на **ИЗПЪЛНИТЕЛЯ** е:

IBAN : .............................................……..; Банка : ......................………………..;

BIC код : ........................; Град /клон /офис:............................................................

**V. ПРАВА И ЗАДЪЛЖЕНИЯ НА СТРАНИТЕ**

**Чл. 8. (1) ИЗПЪЛНИТЕЛЯТ** се задължава:

1. да изпълни задълженията си по настоящия договор качествено и в определените срокове, в съответствие с действащата нормативна уредба в Република България и с условията и изискванията на документацията за участие в процедурата за възлагане на обществената поръчка;
2. да предоставя на **ВЪЗЛОЖИТЕЛЯ** информацията, необходима за ползване на услугите;
3. да предостави на **ВЪЗЛОЖИТЕЛЯ** при поискване от негова страна на всички необходими документи и материали, свързани с договора;
4. да уведомява своевременно **ВЪЗЛОЖИТЕЛЯ** за всички промени в статута си до изтичане срока на договора;
5. да уведомява своевременно **ВЪЗЛОЖИТЕЛЯ** за всички влошавания на параметрите на предоставяната услуга и пълни или частични прекъсвания;
6. да предостави на **ВЪЗЛОЖИТЕЛЯ** възможностите по чл. 134 от Закона за електронните съобщения при условията на закона и произтичащите от него изисквания.

**(2)** **ИЗПЪЛНИТЕЛЯТ** има право:

1. да получи от **ВЪЗЛОЖИТЕЛЯ** необходимите данни и съдействие за изпълнение на услугата при необходимост;
2. да получи договореното възнаграждение при условията на настоящия договор.

**Чл. 9. (1)** **ВЪЗЛОЖИТЕЛЯТ** се задължава:

да заплаща цената за услугата по реда и при условията на настоящия договор.

да окаже необходимото съдействие на **ИЗПЪЛНИТЕЛЯ** за изпълнение на договора

да определи оправомощено лице за осъществяване на връзка с **ИЗПЪЛНИТЕЛЯ**.

**(2) ВЪЗЛОЖИТЕЛЯТ** има право:

**1.** да ползва услугите на мрежата в съответствие с изискванията на настоящия договор и приложенията към него;

**2.** да оказва текущ контрол при изпълнение на договора;

**3.** по всяко време при поискване да получава информация от **ИЗПЪЛНИТЕЛЯ** относно дължимите суми за използвани услуги по настоящия договор;

**4.** да иска от **ИЗПЪЛНИТЕЛЯ** да изпълни възложените услуги в срок, без отклонение от договореното и без недостатъци.

**VІ. УСЛОВИЯ ЗА ПРЕКРАТЯВАНЕ НА ДОГОВОРА**

**Чл. 10. (1)** Настоящият договор може да бъде прекратен:

**1.** с изтичане на срока по чл. 2;

**2.** по взаимно съгласие на страните, изразено писмено;

**3.** без предизвестие – при ликвидация или обявяване в несъстоятелност от страна на ИЗПЪЛНИТЕЛЯ ;

**4.** с едномесечно писмено предизвестие от страна на **ВЪЗЛОЖИТЕЛЯ**;

**5.** от **ВЪЗЛОЖИТЕЛЯ** с десетдневно писмено предизвестие, когато **ИЗПЪЛНИТЕЛЯТ** не изпълни свое задължение или забави изпълнението на задължение с повече от 5 (пет) дни;

**6.** когато са настъпили съществени промени във финансирането на обществената поръчка, обект на договора, извън правомощията на **ВЪЗЛОЖИТЕЛЯ**, които той не е могъл да предвиди и предотврати или да предизвика, с писмено уведомление, веднага след настъпване на обстоятелствата.

**(2)** В случаите на ал. 1, т. 4 страните уреждат взаимоотношенията си с двустранен протокол.

**VІІІ. КОНФИДЕНЦИАЛНОСТ**

**Чл. 11.** **ИЗПЪЛНИТЕЛЯТ** и **ВЪЗЛОЖИТЕЛЯТ** третират като конфиденциална всяка информация, получена при и/или по повод изпълнението на договора.

**Чл. 12.** **ИЗПЪЛНИТЕЛЯТ** няма право без предварителното писмено съгласие на **ВЪЗЛОЖИТЕЛЯ** да разкрива по какъвто и да е начин и под каквато и да е форма договора или част от него и всякаква информация, свързана с изпълнението му, на когото и да е освен пред своите служители. Разкриването на информация пред такъв служител се осъществява само в необходимата степен за целите на изпълнението на договора.

**Чл. 13.** **ВЪЗЛОЖИТЕЛЯТ** гарантира конфиденциалност при използването на предоставени от **ИЗПЪЛНИТЕЛЯ** документи и материали по договора, като не ги предоставя на трети лица, освен при условия и ред, предвидени в действащото законодателство.

**ІХ. САНКЦИИ И НЕУСТОЙКИ**

**Чл. 14.** При пълно или частично нарушаване на предоставянето на фиксирана телефонна услуга, **ИЗПЪЛНИТЕЛЯТ** дължи неустойка в размер 10% (десет процента) от стойността на месечната абонаментна такса за съответния месец, ако прекъсването е отстранено в рамките на 24 часа от установяването му и до 20% (двадесет процента) ако прекъсването е било за повече от 24 часа. Изключение правят случаите на прекъсване за планирана профилактика на мрежата в извънработно време (от 18:00 ч. до 09:00 ч.), но само при условие, че **ВЪЗЛОЖИТЕЛЯТ** е бил предупреден не по-късно от 15 дни преди настъпване на прекъсването.

**Чл. 15.** Изправната страна има право на обезщетение за претърпени вреди и пропуснати ползи.

**Чл. 16.** При виновно неизпълнение от страна на **ИЗПЪЛНИТЕЛЯ**, **ВЪЗЛОЖИТЕЛЯТ** има право едностранно да прекрати договора с 5-дневно писмено предизвестие.

**Чл. 17.** При прекратяване на договора по чл. 10, ал. 1, т. 6, **ВЪЗЛОЖИТЕЛЯТ** не дължи на **ИЗПЪЛНИТЕЛЯ** неустойки, лихви и пропуснати ползи.

**Х. НЕПРЕОДОЛИМА СИЛА**

**Чл. 18.** Страните се освобождават от отговорност за неизпълнение на задълженията си, когато невъзможността за изпълнение се дължи на непреодолима сила. Никоя от страните не може да се позовава на непреодолима сила, ако е била в забава и не е информирала другата страна за възникването на непреодолима сила.

**Чл. 19.** Страната, засегната от непреодолима сила, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата страна незабавно при настъпване на непреодолимата сила.

**Чл. 20.** Докато трае непреодолимата сила, изпълнението на задължението се спира.

**Чл. 21.** Не може да се позовава на непреодолима сила онази страна, чиято небрежност или умишлени действия или бездействия са довели до невъзможност за изпълнение на договора.

**ХI. ОБЩИ УСЛОВИЯ**

**Чл. 22.** **(1)** Всички съобщения във връзка с този договор са валидни, ако са направени в писмена форма, включително и по факс, от упълномощените представители на страните.

**(2)** Когато някоя от страните е променила адресът си, посочен в този договор, без да уведоми за новия си адрес другата страна, съобщенията ще се считат за връчени и когато са изпратени на стария адрес.

**Чл. 23.** Нито една от страните няма право да прехвърля правата и задълженията, произтичащи от договора.

**Чл. 24.** Настоящият договор влиза в сила от датата на сключването му.

**Чл. 25.** За неуредените в настоящия договор и Общите условия въпроси ще се прилагат разпоредбите на действащото законодателство в Република България.

**Чл. 26.** Всеки спор относно съществуването и действието на настоящия договор или във връзка с него или неговото нарушаване, включително споровете и разногласията относно действителността, тълкуването, прекратяването, изпълнението или неизпълнението му, ще се уреждат от страните по взаимно споразумение. При непостигане на съгласие, спорът ще се отнася за разрешаване пред компетентния съд.

Неразделна част от настоящия договор са следните приложения:

1) Приложение № 1 – **Списък с адресите и ползваните услуги**;

2) Приложение № 2 – **Техническа спецификация;**

3) Приложение № 3 – **Предложение за изпълнение на поръчката;**

4) Приложение № 4– **Ценово предложение.**

5) Приложение № 5 – **Списък с второстепенните разпоредители, които не са самостоятелни юридически лица и самостоятелни възложители по ЗОП, и ще бъдат ползватели на услугата.**

Настоящият Договор се сключи в три еднообразни екземпляра – два за ВЪЗЛОЖИТЕЛЯ и един за ИЗПЪЛНИТЕЛЯ.

**ВЪЗЛОЖИТЕЛ: ИЗПЪЛНИТЕЛ:**